**แนวทางการแต่งตั้งคณะกรรมการประเมินคุณภาพการศึกษาภายใน**

**ระดับหลักสูตร และระดับคณะ/วิทยาลัย ประจำปีการศึกษา ๒๕๕๙**

**๑. ระดับหลักสูตร**

 ให้หลักสูตรสรรหาคณะกรรมการประเมินคุณภาพการศึกษาภายใน โดยให้คณะ/วิทยาลัยเป็นผู้ดำเนินการจัดการประเมินคุณภาพการศึกษาภายในพร้อมทั้งจัดทำคำสั่งแต่งตั้งคณะกรรมการประเมินคุณภาพการศึกษาภายใน ระดับหลักสูตร แนวทางการแต่งตั้งคณะกรรมการประเมินคุณภาพการศึกษาภายใน ระดับหลักสูตร มีดังนี้

**๑.๑** **คณะกรรมการประเมินคุณภาพการศึกษาภายใน ระดับหลักสูตร** ประกอบด้วยผู้ทรงคุณวุฒิจำนวนอย่างน้อย ๓ คน โดยเกินกว่ากึ่งหนึ่งเป็นอาจารย์จากภายนอกมหาวิทยาลัยและอย่างน้อยหนึ่งคนต้องมีคุณวุฒิตรงกับสาขาวิชาที่ขอรับการประเมิน

 - **ประธานกรรมการ** เป็นผู้ทรงคุณวุฒิจากภายนอกมหาวิทยาลัยและเป็นผู้ที่ผ่านการฝึกอบรมหลักสูตร ผู้ประเมินคุณภาพภายใน ระดับหลักสูตร ที่จัดโดยสำนักงานคณะกรรมการการอุดมศึกษา (สกอ.)

 - **กรรมการ** เป็นผู้ประเมินจากภายนอกมหาวิทยาลัยและเป็นผู้ที่ผ่านการฝึกอบรมหลักสูตร ผู้ประเมินคุณภาพภายใน ระดับหลักสูตร ที่จัดโดยสำนักงานคณะกรรมการการอุดมศึกษา (สกอ.) หรือ ที่มหาวิทยาลัยอื่นๆ จัดขึ้น

 - **กรรมการและเลขานุการ** เป็นผู้ประเมินจากภายในมหาวิทยาลัย และเป็นผู้ที่ผ่านการฝึกอบรมหลักสูตร ผู้ประเมินคุณภาพภายใน ระดับหลักสูตร ที่จัดโดยสำนักงานคณะกรรมการการอุดมศึกษา (สกอ.) หรือ ที่มหาวิทยาลัยราชภัฏ วไลยอลงกรณ์ ในพระบรมราชูปถัมภ์ หรือมหาวิทยาลัยอื่นๆ จัดขึ้น

**๑.๒ คุณสมบัติเฉพาะของคณะกรรมการประเมินคุณภาพการศึกษาภายใน ระดับหลักสูตร** ของแต่ละระดับการศึกษาเป็นดังนี้

 ๑) หลักสูตรระดับปริญญาตรี คณะกรรมการประเมินมีคุณวุฒิปริญญาโทขึ้นไปหรือดำรงตำแหน่ง ทางวิชาการระดับผู้ช่วยศาสตราจารย์ขึ้นไป

 ๒) หลักสูตรระดับปริญญาโท คณะกรรมการประเมินมีคุณวุฒิปริญญาเอกหรือดำรงตำแหน่งทางวิชาการระดับรองศาสตราจารย์ขึ้นไป

 ๓) หลักสูตรระดับปริญญาเอก คณะกรรมการประเมินมีคุณวุฒิปริญญาเอกหรือดำรงตำแหน่งทางวิชาการระดับศาสตราจารย์ขึ้นไป

**๒.** **ระดับคณะ/วิทยาลัย**

ให้คณะ/วิทยาลัยเป็นผู้ดำเนินการจัดการประเมินคุณภาพการศึกษาภายในพร้อมทั้งสรรหาคณะกรรมการประเมินคุณภาพการศึกษาภายใน ระดับคณะ/วิทยาลัย และจัดส่งรายชื่อคณะกรรมการประเมินคุณภาพการศึกษาภายในมายังมหาวิทยาลัยเพื่อจัดทำคำสั่งแต่งตั้ง โดยแนวทางการแต่งตั้งคณะกรรมการประเมินคุณภาพการศึกษาภายใน ระดับคณะ วิทยาลัย ดังนี้

 **คณะกรรมการประเมินคุณภาพฯ ระดับคณะ วิทยาลัย** ประกอบด้วยผู้ทรงคุณวุฒิจำนวนอย่างน้อย ๓ คน ทั้งนี้ขึ้นอยู่กับขนาดของคณะ/วิทยาลัย

 - **ประธานกรรมการ** เป็นผู้ประเมินจากภายนอกมหาวิทยาลัยที่ขึ้นทะเบียนประธานกรรมการประเมินคุณภาพการศึกษาภายในของสำนักงานคณะกรรมการการอุดมศึกษา ทั้งนี้ คุณสมบัติของประธานกรรมการประเมินคุณภาพต้องเป็นผู้ที่เป็นหรือเคยเป็นผู้บริหารระดับคณบดีหรือเทียบเท่าขึ้นไป และมีประสบการณ์เป็นผู้ประเมินคุณภาพการศึกษา ระดับอุดมศึกษา ในระดับคณะหรือเทียบเท่าหรือผู้ที่มีตำแหน่งทางวิชาการระดับผู้ช่วยศาสตราจารย์ขึ้นไป และมีประสบการณ์เป็นผู้ประเมินคุณภาพการศึกษา ระดับอุดมศึกษา ในระดับคณะหรือเทียบเท่าขึ้นไป

 - **กรรมการ** เป็นผู้ประเมินจากภายนอกมหาวิทยาลัย และเป็นผู้ที่ผ่านการฝึกอบรมหลักสูตรผู้ประเมินคุณภาพภายใน ระดับคณะ/ระดับมหาวิทยาลัย ที่จัดโดยสำนักงานคณะกรรมการการอุดมศึกษา (สกอ.) หรือมหาวิทยาลัยอื่นๆ จัดขึ้น ทั้งนี้ คุณสมบัติของกรรมการประเมินฯ ต้องเป็นผู้ที่ทำหน้าที่เป็นอาจารย์ประจำในมหาวิทยาลัยมาแล้วไม่น้อยกว่า ๒ ปี

 - **กรรมการและเลขานุการ** เป็นผู้ประเมินจากภายในมหาวิทยาลัยและเป็นผู้ที่ผ่านการฝึกอบรมหลักสูตร ผู้ประเมินคุณภาพภายใน ระดับคณะ/ระดับมหาวิทยาลัย ที่จัดโดยสำนักงานคณะกรรมการการอุดมศึกษา (สกอ.) หรือ ที่มหาวิทยาลัยราชภัฏวไลยอลงกรณ์ ในพระบรมราชูปถัมภ์ หรือ มหาวิทยาลัยอื่นๆ จัดขึ้น ทั้งนี้ คุณสมบัติของกรรมการประเมินคุณภาพต้องเป็นผู้ที่ทำหน้าที่เป็นอาจารย์ประจำในมหาวิทยาลัยมาแล้วไม่น้อยกว่า ๒ ปี

**๓. ระดับหน่วยงานสนับสนุน**

ให้สำนัก/สถาบัน เป็นผู้ดำเนินการจัดการประเมินคุณภาพการศึกษาภายในพร้อมกับสรรหาคณะกรรมการประเมินคุณภาพการศึกษาภายใน และจัดส่งรายชื่อคณะกรรมการประเมินมายังมหาวิทยาลัยเพื่อจัดทำคำสั่งแต่งตั้ง โดยแนวทางการแต่งตั้งคณะกรรมการประเมินคุณภาพการศึกษาภายใน ระดับหน่วยงานสนับสนุน ดังนี้

 **คณะกรรมการประเมินคุณภาพฯ จำนวนไม่เกิน ๓ คน** ทั้งนี้ขึ้นอยู่กับขนาดของหน่วยงาน

 - **ประธานกรรมการ/กรรมการ/กรรมการและเลขานุการ** เป็นผู้ประเมินจากภายในมหาวิทยาลัยและ เป็นบุคคลภายนอกหน่วยงานที่รับการประเมิน และเป็นผู้ที่ผ่านการฝึกอบรมหลักสูตรผู้ประเมินคุณภาพภายใน ระดับคณะ/มหาวิทยาลัย ที่จัดโดยสำนักงานคณะกรรมการการอุดมศึกษา (สกอ.) หรือที่มหาวิทยาลัยราชภัฏวไลยอลงกรณ์ ในพระบรมราชูปถัมภ์ หรือ มหาวิทยาลัยอื่นๆ จัดขึ้น